Diane Morgan

Actores, digrifwraig ac awdures o Loegr yw **Diane Morgan** (ganwyd 5 Hydref 1975). Mae hi'n nodedig am bortreadu'r cymeriad Philomena Cunk a gychwynodd fel cyfrannwr i raglen ''Charlie Brooker's Weekly Wipe* (2013–2020). Aeth ymlaen i serennu yn y cyfresi ffug-ddogfen *Cunk on Britain* (2018), *Cunk on Earth'' (2022), a'r rhaglen arbennig estynedig *Cunk on Life* (2024).

Chwaraeodd hefyd Liz yn y comedi sefyllfa *Motherland* ar BBC Two (2016–2022) a Kath yn y gyfres gomedi dywyll *After Life* ar Netflix (2019–2022). Ysgrifennodd a serennodd yn y gyfres gomedi *Mandy* ar BBC Two (2019–presennol).

## Bywyd cynnar 
Ganwyd Morgan yn Farnworth, Manceinion Fwyaf ar 5 Hydref 1975, i Peter, ffisiotherapydd, ac Eirwen (née Roderick) sy'n Gymraes; priodasant ym 1968. Mae ganddi un brawd hŷn, Stephen, a aned ym 1969. Pan oedd hi'n 20 oed, aeth i astudio yn Ysgol Actio East 15 yn Loughton, Essex. Mewn cyfweliad yn Awst 2020 dywedodd: "There were a few actors on my father's side of the family: Julie Goodyear, Frank Finlay and Jack Wild. What a dynasty. We're like the Redgraves. Julie's got a touch of the Mandys, actually. Maybe I could cast her as Mandy's mum."

## Gyrfa 
Cafodd Morgan rôl actio fychan fel Dawn yn *Phoenix Nights* gan Peter Kay, cyn cymryd nifer o swyddi amrywiol, gan gynnwys fel cynorthwyydd deintyddol, telemarchnatwr, piliwr tatws mewn siop sglodion, gwerthu cynnyrch Avon, a rhoi tabledi llyngyr mewn bocsys mewn ffatri.

Yn ddiweddarach, ffurfiodd Morgan a Joe Wilkinson ddeuawd comedi sgets o'r enw "Two Episodes of Mash". O 2008 ymlaen, fe wnaethon nhw berfformio yng Ngŵyl Ymylol Caeredin am dair blynedd yn olynol, ac yn 2010, fe wnaethon nhw ymddangos ar sioe newyddion ddychanol ''Robert's Web'' a gyflwynwyd gan Robert Webb. Yn 2012, cafodd y ddeuawd ail gyfres radio ar y BBC (gyda David O'Doherty yn serennu ar y cyd), ac ymddangosodd hi yn *Live at the Electric* ar BBC Three. Yn yr un flwyddyn, ymddangosodd yng nghomedi *Him & Her*, a oedd yn cynnwys Wilkinson, ac yn 2013, chwaraeodd Nicola yn y gyfres deledu *Pat & Cabbage.* Yn 2014, gwnaeth ymddangosiad yn y gyfres deledu *Utopia* ar Channel 4, fel Tess.

Yn 2015, ymddangosodd mewn dwy bennod o *Drunk History*. Ymddangosodd ar y sioeau oanel *Mock the Week* yn 2010 a 2011 a *Would I Lie to You?* a ffilmiwyd ar 13 Mai 2016 a 19 Mai 2018. Roedd hi'n westai ar *Have I Got News For You* ym mis Ebrill 2015 ac Ebrill 2016, a chyflwynodd y rhaglen ym mis Mai 2023.

Ym mis Awst 2025, cyhoeddwyd bod Morgan yn gystadleuydd ar ail gyfres *LOL: Last One Laughing UK*.

### Philomena Cunk 
Efallai bod Morgan yn fwyaf adnabyddus am ei phortread o **Philomena Cunk**, cyfwelydd a sylwebydd di-glem, anwybodus, ond eto'n ddiffuant, sy'n ceisio esbonio hanes, diwylliant a materion cyfoes. Ymddangosodd y cymeriad gyntaf ar ''Charlie Brooker's Weekly Wipe'' (2013–2015), gan gynnwys fel cyflwynydd eitem rheolaidd o'r enw "Moments of Wonder".  Ym mis Rhagfyr 2016, cyflwynodd *Cunk on Christmas* ar BBC Two.  Ym mis Ebrill 2018, darlledwyd y ffug-ddogfen hanesyddol pum rhan *Cunk on Britain* ar BBC Two. 

Ym mis Rhagfyr 2019, ymddangosodd Morgan fel Cunk mewn penodau byr o *Cunk and Other Humans*, unwaith eto ar BBC Two. Dychwelodd mewn pennod arbenig o ''Charlie Brooker's Weekly Wipe'' o'r enw "Antiviral Wipe", am bandemig COVID-19, ym mis Mai 2020. Cychwynodd cyfres arall, *Cunk on Earth*, ym mis Medi 2022. Am ei pherfformiad yn y gyfres hwn, enwebwyd Morgan am Wobr Deledu'r Academi Brydeinig am y Perfformiad Comedi Benywaidd Gorau. Yn 2024, ymddangosodd Morgan fel Cunk yn y rhaglen estynedig arbennig *Cunk on Life*, a ddarlledwyd ym mis Rhagfyr 2024 ar BBC Two. Enillodd y rhaglen yma enwebiad Gwobr Primetime Emmy i Morgan am Ysgrifennu Rhagorol ar gyfer Rhaglen Arbennig Amrywiaeth.

### Rhannau eraill 
Chwaraeodd Morgan ran arbenigwr cysylltiadau cyhoeddus yn y ffilm *David Brent: Life on the Road* (2016). Chwaraeodd y cymeriad Sharon yn y ffilm *Me Before You*, gyda Emilia Clarke a Sam Claflin yn serennu. Mae hi wedi ymddangos hefyd mewn sawl ffilm fer, gan gynnwys *The Boot Sale*. Yn 2010 rhoddwyd y ffilm ar y rhestr fer yng nghystadleuaeth ffilmiau Virgin Media Shorts.

Yn 2016, chwaraeodd Morgan ran Mandy yn y ddrama gomedi *Rovers* ar *Sky One*, gan ymddangos ym mhob un o chwe phennod y gyfres gyntaf a ddarlledwyd. Ymddangosodd yn y rhaglen beilot ar gyfer y gomedi *We the Jury* fel Olivia, ar BBC2. Roedd hefyd yn chwarae rhan y dderbynnydd Talia yn nrama gomedi Sky, *Mount Pleasant*, a Liz yn y comedi sefyllfa *Motherland* ar BBC Two.

Mae Morgan yn chwarae rhan Kath yn y gyfres gomedi ddu *After Life* ar Netflix, a ysgrifennwyd gan Ricky Gervais. Serennodd yn y sitcom *The Cockfields* ar sianel Gold, unwaith eto ochr yn ochr â Wilkinson, ac yn y ddrama gomedi *Frayed* yn 2019. Hefyd yn 2019, ysgrifennodd, cyfarwyddodd a serennodd yn y rhaglen gomedi fer *Mandy* ar BBC2, a ddisgrifiwyd fel "comedi gan Diane Morgan am Mandy, menyw sydd wir, wir eisiau soffa, ac yn fodlon gwneud unrhywbeth i'w chael". Ymddangosodd Carol Decker fel ei hun yn y rhaglen. Dychwelodd y cymeriad ym mis Awst 2020 ar gyfer cyfres lawn o *Mandy*, gyda Shaun Ryder, Maxine Peake, a Natalie Cassidy mewn rolau gwadd. Darlledwyd rhaglen Nadolig arbennig, *We Wish You a Mandy Christmas*, yn seiliedig yn fras ar *A Christmas Carol*, ym mis Rhagfyr 2021.

Hefyd yn 2020, chwaraeodd y cymeriad Gemma Nerrick yn y ffilm ffug-ddogfen *Death to 2020*, a grëwyd gan Charlie Brooker ac Annabel Jones.  Ail-chwaraeodd yr u rhan yn *Death to 2021.* Lleisiodd y cymeriad 105E yn y gyfres animeiddiedig *Elliott from Earth* ar Cartoon Network yn 2021.

Ym mis Ebrill 2022 serennodd Morgan fel Donna ym mhennod gyntaf seithfed gyfres *Inside No. 9.*  Ym mis Rhagfyr 2022, ail-chwaraeodd Morgan ei rhan fel Liz ar *Motherland* ar gyfer rhaglen arbennig y Nadolig.

## Bywyd personol 
Mae Morgan yn byw yn ardal Bloomsbury yn Llundain gyda'i chariad Ben Caudell, sy'n ddirprwy gyfarwyddwr comedi gyda'r BBC.

Yn Mai 2016, mewn cyfweliad gyda Stuart Jeffries ar gyfer*The Guardian* dywedodd: "I've always wanted to make people laugh. It's been my only ambition, ever since my dad introduced me to the genius of the great comedians: Tony Hancock, Woody Allen, people like that. While other kids were into New Kids on the Block, I was into Harold_Lloyd and Stan_Laurel. I'm still like that. I don't have any hobbies."

Mae Morgan yn figan ac yn ymgyrchydd dros hawliau anifeiliaid. Ym mis Gorffennaf 2019 cymerodd gi achub, a elwir yn Robert "Bovril" Morgan, ac ymddangosod y ci mewn rhaglen arbennig Nadolig *Mandy* yn 2021. Yn 2025, daeth yn noddwr elusen i ganolfan achub cathod yn Aberdâr, lle mae ei mam yn byw.

Yn 2025 olrheiniodd Morgan hanes ei theulu mewn pennod o gyfres achau’r BBC *Who Do You Think You Are?.*

## Ffilmyddiaeth 
### Ffilm 
### Teledu 
## Cyfeiriadau 
## Dolenni allanol
* Proffil ar wefan asiant
* 

Categori:Genedigaethau 1975
Categori:Actorion teledu benywaidd o Loegr
Categori:Actorion ffilm benywaidd o Loegr
Categori:Comedïwyr o Loegr
Categori:Pobl o Loegr o dras Gymreig